Source: http://www.mup.sk/33/zmeny-v-zakone-o-dani-z-prijmov-z-pohladu-fyzickych-osob-s-ucinnostou-od-1-januara-2018-uniqueidmRRWSbk196FPkyDafLfWAMz_oMD_T6f2Ndba9DCaC-bChS1P_Tc2pw/?uri_view_type=5
Timestamp: 2018-04-27 04:42:59+00:00
Document Index: 13121661

Matched Legal Cases: ['§ 6', '§ 8', '§ 6', '§ 17', '§ 29', '§ 9', '§ 167', '§ 2', '§ 5', '§ 6', '§ 8', '§ 7', '§ 51', '§ 32', '§ 37', '§ 38', '§ 39', '§ 17', '§ 43', '§ 43', '§ 43']

Zmeny v zákone o dani z príjmov z pohľadu fyzických osôb s účinnosťou od 1. januára 2018 | Mzdové účtovníctvo a personalistika
14.11.2017, Ing. Viera Mezeiová, Zdroj: Verlag Dashöfer
2017.21.1.1 Zmeny v zákone o dani z príjmov z pohľadu fyzických osôb s účinnosťou od 1. januára 2018
V súčasnosti je v legislatívnom procese v NR SR novela zákona č. 595/2003 Z. z. o dani z príjmov v z. n. p. (ZDP) s predpokladanou účinnosťou od 1. 1. 2018. Obsahom príspevku je krátky prehľad najvýznamnejších navrhovaných zmien pre fyzické osoby (FO).
» Do vymedzenia daňovníka s neobmedzenou daňovou povinnosťou bol doplnený pojem „bydlisko”. FO má na území SR bydlisko, ak na území SR má trvalú možnosť ubytovania (možno predpokladať zámer FO sa v tomto bydlisku trvale zdržiavať), ktoré neslúži len k príležitostnému ubytovaniu z dôvodu krátkodobých návštev napríklad za účelom pracovných ciest, turistiky a pod.
» Zavádza sa definícia „subjekt”, ktorým je na účely ZDP právne usporiadanie majetku (trust) alebo právne usporiadanie osôb, ktoré nemá právnu subjektivitu (napr. združenie) alebo iné právne usporiadanie, ktoré vlastní majetok alebo spravuje majetok.
Príjmy podľa § 6 ods. 3 a § 8 ZDP, ktoré plynú manželom z ich bezpodielového spoluvlastníctva, sa zahŕňajú do základu dane v rovnakom pomere u každého z nich, ak sa nedohodnú inak; v tom istom pomere sa zahŕňajú do základu dane výdavky vynaložené na dosiahnutie, zabezpečenie alebo udržanie týchto príjmov. Avšak príjmy, ktoré plynú manželom z prevodu majetku (alebo práva) v bezpodielovom spoluvlastníctve manželov, ktoré boli zahrnuté v obchodnom majetku (OM) niektorého z nich, sa zdania u toho z manželov, ktorý mal tento majetok alebo právo zahrnuté v OM ako posledný. Nebude teda možné deliť takýto príjem v pomere medzi manželov, aký si dohodnú.
Ostatný príjem – príležitostná činnosť
ZDP zadefinoval a tým spresnil (nezmenil oproti súčasnému posudzovaniu) obsah pojmu „príležitostná činnosť” a príjem z nej. Za príjem z príležitostnej činnosti podľa tohto ustanovenia sa nepovažuje príjem dosahovaný z činnosti vykonávanej na základe zmluvného vzťahu, ak vyplácajúci daňovník, ktorý je právnickou osobou alebo FO s príjmami podľa § 6 ZDP, môže znížiť základ dane (§ 17 až § 29 ZDP) o sumu odmeny vyplatenej na základe dokladu spĺňajúceho náležitosti účtovného dokladu.
Oslobodenie príjmov
Z ustanovenia § 9 ods. 1 písm. e) ZDP sa vypúšťa reštrukturalizácia a doplňuje sa odpis záväzku na základe splátkového kalendára. Odpis záväzkov, ktoré nebude musieť dlžník uhradiť v nadväznosti na uznesenie súdu o vyhlásení konkurzu alebo v uznesení o určení splátkového kalendára, bude u dlžníka príjmom oslobodeným od dane. Od dane bude oslobodený aj odpis záväzkov, ak dôjde k zrušeniu konkurzu podľa § 167v ods. 1 zákona č. 7/2005 Z. z.
Oslobodzuje sa nepeňažný príjem plynúci daňovníkovi ako hodnota stravy poskytnutej poskytovateľovi zdravotnej starostlivosti na odbornom podujatí určenom výhradne na vzdelávacie účely (zákon o liekoch), v plnej výške. Za účasť na sústavnom vzdelávaní sa nepovažuje hodnota ubytovania a dopravy poskytnutá v súvislosti s týmto vzdelávaním.
Oslobodzuje sa peňažné aj nepeňažné plnenie z prostriedkov štátneho rozpočtu pri príležitosti udeľovania štátnych cien a štátnych vyznamenaní.
Okrem daňového bonusu na vyživované dieťa bude od dane z príjmov FO oslobodená aj suma daňového zvýhodnenia na zaplatené úroky pri úveroch na bývanie (daňový bonus na zaplatené úroky).
Nezdaniteľné časti základu dane (NČZD)
Pri posudzovaní nároku na NČZD na daňovníka u poberateľa dôchodkov sa rovnako ako slovenské výsluhové dôchodky budú zohľadňovať aj výsluhové dôchodky zo zdrojov v zahraničí.
Ustanovuje sa nová NČZD, ktorou sú preukázateľne zaplatené úhrady súvisiace s kúpeľnou starostlivosťou a s ňou spojenými službami, vynaložené v príslušnom zdaňovacom období v prírodných liečebných kúpeľoch a kúpeľných liečebniach prevádzkovaných podľa zákona č. 538/2005 Z. z. o prírodných liečivých vodách, prírodných liečebných kúpeľoch, kúpeľných miestach a prírodných minerálnych vodách a o zmene a doplnení niektorých zákonov v z. n. p. v úhrne najviac do výšky 50 € za rok. Za NČZD sa považujú aj zaplatené úhrady za manželku (manžela) daňovníka a dieťa daňovníka, ktoré sa na účely tohto zákona považuje u tohto daňovníka za vyživované, v úhrne najviac do výšky 50 € za každého z nich za rok. Nárok na túto novú NČZD sa bude uplatňovať na konci roka pri ročnom zúčtovaní preddavkov na daň z príjmov zo závislej činnosti alebo prostredníctvom daňového priznania na základe predložených dokladov.
Nárok na daňový bonus na vyživované dieťa si bude môcť uplatniť aj náhradný rodič nezaopatreného dieťaťa, t. j. na dieťa, ktoré bolo do dosiahnutia plnoletosti zverené do starostlivosti nahrádzajúcej starostlivosť rodičov a tento zostal, aj po dosiahnutí plnoletosti dieťaťa, naďalej „náhradným” rodičom a zároveň sa dotknuté plnoleté dieťa sústavne pripravuje na povolanie štúdiom. (Nárok na prídavok na dieťa má podľa § 2 ods. 1 písm. d) tretieho bodu zákona č. 600/2003 Z. z. v zn. n. p. aj plnoleté nezaopatrené dieťa, ak do dosiahnutia plnoletosti bolo zverené do starostlivosti nahrádzajúcej starostlivosť rodičov. Toto dieťa sa na účely priznania nároku na daňový bonus bude tiež považovať za vyživované.)
Novela ZDP prináša nový daňový bonus, a to daňový bonus na zaplatené úroky (DBU). Daňovníkovi vzniká nárok DBU v príslušnom zdaňovacom období, vypočítaný z výšky poskytnutého úveru na bývanie, na základe jednej zmluvy o úvere na bývanie, najviac zo sumy 50 000 € na jednu tuzemskú nehnuteľnosť určenú na bývanie, ktorou je byt alebo rodinný dom. Ďalšími skutočnosťami pri poskytovaní DBU je:
- vek daňovníka (žiadateľa), najmenej 18 rokov a najviac 35 rokov ku dňu podania žiadosti o tento úver,
- výška priemerného mesačného príjmu, vypočítaná zo zdaniteľných príjmov žiadateľa, ktoré sú súčasťou jeho základu dane (čiastkového základu dane) z príjmov podľa § 5, § 6 a § 8 ZDP a osobitného základu dane z príjmov podľa § 7 a § 51e ZDP za kalendárny rok predchádzajúci kalendárnemu roku, v ktorom bola uzavretá zmluva o úvere na bývanie do (podľa ZDP) limitovanej výšky,
- suma DBU vo výške 50 % zo zaplatených úrokov v príslušnom zdaňovacom období, najviac do výšky 400 € za rok,
- skutočnosť, že nárok na DBU vzniká počas piatich bezprostredne po sebe nasledujúcich rokoch počnúc mesiacom, v ktorom sa začalo úročenie úveru na bývanie, poskytnutého na základe jednej a tej istej zmluvy o úvere na bývanie a uplatňuje sa pomernou časťou za kalendárne mesiace v roku začatia úročenia úveru na bývanie a aj v roku, kedy uplynie päťročná lehota pre uplatnenie nároku na daňový bonus na zaplatené úroky,
- nárok na DBU vzniká len jednému žiadateľovi, ak spĺňa zákonom stanovené podmienky aj vtedy, ak by o úver žiadal spolu s iným spoludlžníkom,
- o sumu DBU sa znižuje daň daňovníka, ktorý je dlžníkom zo zmluvy o úvere na bývanie, ktorá sa však najskôr zníži o sumu daňového bonusu na vyživované dieťa, ak daňovník tento bonus uplatňuje,
- daňovník, ktorý podáva daňové priznanie a uplatňuje si DBU, je povinný preukázať nárok na jeho uplatnenie dokladom vystaveným veriteľom, ktorý je súčasťou daňového priznania,
- daňovník, ktorý požiadal zamestnávateľa o vykonanie ročného zúčtovania preddavkov na daň z príjmov zo závislej činnosti, nárok na DBU preukazuje zamestnávateľovi predložením potvrdenia vystaveného veriteľom a čestným vyhlásením o tom, že mu nebol poskytnutý hypotekárny úver na základe zmluvy o hypotekárnom úvere uzatvorenej pred 1. januárom 2018, na ktorý sa uplatňuje štátny príspevok alebo štátny príspevok pre mladých. DBU sa zaokrúhľuje na eurocenty nahor.
V súvislosti so zavedením DBU sa legislatívne upravilo nielen ustanovenie § 32 a § 37 ZDP v súvislosti s preukazovaním nároku na DBU, ale aj ustanovenie § 38 ZDP o ročnom zúčtovaní preddavkov na daň z príjmov zo závislej činnosti a tiež aj ustanovenie § 39 ZDP o povinnostiach zamestnávateľa.
Výzva správcu dane na odstránenie nedostatkov
V nadväznosti na úpravu zákona č. 563/2009 Z. z. o správe daní v zn. n. p. (§ 17), správca dane nebude určovať daňový bonus na vyživované dieťa alebo DBU podľa pomôcok, ale ak zamestnávateľ v lehote určenej správcom dane vo výzve neodstráni nedostatky hlásenia (alebo daňovník podaného daňového priznania), ktoré majú vplyv na výšku dane alebo sumy, na ktorú sa uplatňuje nárok podľa ZDP, správca dane vykoná u zamestnávateľa (daňovníka) daňovú kontrolu alebo vyrubí v skrátenom vyrubovacom konaní daň, alebo rozdiel dane oproti vyrubenej dani, alebo určí sumu, alebo rozdiel v sume, na ktorú bol uplatnený nárok.
Zmeny lehôt
V návrhu novely dochádza k posunu lehôt v § 43 ZDP. Napr. uzavretie písomnej dohody s daňovníkom o nezrazení dane podľa § 43 ods. 14 ZDP bude platiteľ dane oznamovať nie do 15 dní po skončení zdaňovacieho obdobia, ale do konca kalendárneho mesiaca po skončení zdaňovacieho obdobia, pričom ZDP ustanovuje aj obsah oznámenia, ktoré bude uverejňovať na svojom webovom sídle Finančné riaditeľstvo SR. Tiež sa menia lehoty pre oznamovacie povinnosti pri zdaňovaní peňažných a nepeňažných plnení v oblasti zdravotníctva a zároveň dochádza aj k posunutiu lehoty pre odvedenie dane vyberanej zrážkou napr. § 43 ods. 17 ZDP.
Ak je daňovník povinný podať daňové priznanie, môže si po uplynutí zdaňovacieho obdobia, na základe oznámenia podaného príslušnému správcovi dane do uplynutia lehoty na podanie daňového priznania, predĺžiť lehotu na jeho podanie, ale od roku 2018 to daňovníci budú môcť realizovať len na tlačive, ktorého vzor bude určovať a na svojom webovom sídle uverejňovať Finančné riaditeľstvo SR.
Od roku 2018 sa mal podiel zaplatenej dane na osobitné účely u daňovníkov, ktorým vykonal zamestnávateľ ročné zúčtovanie preddavkov na daň z príjmov zo závislej činnosti, realizovať cez zamestnávateľov prostredníctvom ročného hlásenia. V záujme zníženia administratívnej náročnosti sa úpravou ZDP, účinnou od roku 2018, postup poukazovania podielu zaplatenej dane za zamestnancov, ktorým zamestnávateľ vykonal ročné zúčtovanie preddavkov na daň z príjmov zo závislej činnosti, zachováva a bude sa realizovať tak, ako doteraz.